Sydänterveyden digipolku ja digitaalinen diabetesvalmennus tuovat pitkäkestoista tukea potilaiden arkeen

Siun soten digitaaliset palvelut tarjoavat uudenlaista tukea sydänterveyden ja diabeteksen omahoitoon. Sydänterveyden digipolku on uusin työkalu, ja se auttaa hyvinvointialueen asukkaita tekemään pysyviä elintapamuutoksia, jotka kantavat pitkälle tulevaisuuteen. Keväällä avatun digitaalisen diabetesvalmennuksen alustavat tulokset ovat lupaavia.

Sekä sydänterveyden digipolun että digitaalisen diabetesvalmennuksen tavoitteena on varmistaa ihmisille mahdollisimman paljon mahdollisimman terveitä elinvuosia. Tiedämme, että vanhoilla hoitotavoilla ei päästä riittävän hyviin tuloksiin. Tarvitsemme uusia tapoja tukea ihmisiä arjessa ja varmistaa hoidon jatkuvuus, kertoo yleislääketieteen erikoislääkäri Lasse Nieminen, jolla on myös diabeteksen hoidon erityispätevyys.

Sydänterveyden digipolku tuo elintapaohjauksen arkeen – pala kerrallaan

Sydänterveyden digipolku on suunniteltu henkilöille, joilla on jo todettu verenpainetauti, rasva-aineenvaihdunnan häiriö, vakaa sepelvaltimotauti, sydämen vajaatoiminta tai eteisvärinä. Digipolku soveltuu hyvin myös henkilölle, jolla on FINRISKI-arvion perusteella kohonnut sydän- ja verisuonisairauksien riski.

Sydänterveyden digipolku kestää vuoden verran. Digipolun alussa ammattilainen on yhteydessä potilaan kanssa perustilanteen ja hoidon tarpeen arvioimiseksi. Digipolun lopussa on etävastaanotto sekä seurantatutkimukset. Digipolulla ollessaan potilas voi olla tarpeen mukaan yhteydessä omaan hoitotiimiinsä digipolun oman viestikanavan kautta. Digipolku varmistaa hoidon jatkuvuuden, ja se tarjoaa laadukkaan sisällön kaikille potilaille asuinpaikasta riippumatta.

Jos sydänterveyden asioita käydään vastaanotolla läpi isona kokonaisuutena, asioiden omaksuminen ja muistaminen voi olla hankalaa. Digipolulla tieto jaetaan pieniin, viikoittaisiin osiin. Silloin vastaanotettavan tiedon määrä pysyy maltillisena ja asiat on helpompi sisäistää, kuvailee Lasse Nieminen.

Sydänterveyden digipolku on laaja sydän- ja verisuoniterveyteen liittyvä elintapavalmennus. Se huomioi ravitsemuksen, liikunnan, unen, palautumisen sekä arjen jaksamisen. Sisältö huomioi myös potilaan oman motivaation ja hänen arvonsa - sen, mitä ihminen itse kokee tärkeäksi terveytensä kannalta.

Sisällöt pysäyttävät miettimään. Digipolun käyttäjälle syntyy ymmärrys siitä, mikä omassa elämässä on olennaista ja mitä on valmis tekemään oman terveytensä eteen, Nieminen kertoo.

Koska sydänterveyden digipolku on uusi, palautteita kerätään myöhemmin. Malli perustuu kuitenkin jo toimivaksi todettuihin käytäntöihin.

Digitaalisesta diabetesvalmennuksesta tiedämme jo, että ihmiset kokevat sisällön laadukkaaksi ja helppokäyttöiseksi. Uskoisin sydänterveyden polulta tulevan samanlaista palautetta, Nieminen arvioi.

Digitaalisen diabetesvalmennuksen alustavia tuloksia näkyvissä jo puolen vuoden kohdalla

Digitaalisessa diabetesvalmennuksessa on mukana kakkostyypin diabetesta sairastavia ja prediabetesvaiheessa olevia. Jo ensimmäisten kuuden kuukauden tulokset ovat olleet rohkaisevia.

Pitkäaikaisverensokereissa näyttäisi olevan laskeva trendi, hoidon jatkuvuus on parantunut, ja prediabeteksen muuntumista diabetekseksi vaikuttaisi tapahtuvan merkitsevästi vähemmän kuin tavanomaisessa hoidossa, kertoo Lasse Nieminen.

Kolme vuotta kestävän valmennuksen ydin on pitkäkestoisessa tuessa. Kuukausittaiset rutiinihaasteet auttavat keskittymään yhteen elintapaan kerrallaan esimerkiksi annoskokojen tarkasteluun tai arkiliikunnan lisäämiseen.

Jos elintapahoito ei ole hoidon kivijalka, voi olla, että mikään lääkehoito ei riitä pitämään tilannetta hallinnassa pitkäkestoisesti. Digivalmennus auttaa vakiinnuttamaan elintapamuutoksia ja tukee myös niitä hetkiä, jolloin motivaatio muuten helposti hiipuisi, Nieminen sanoo.

Valmennukseen halutaan mukaan erityisesti nuoria aikuisia. Pohjois-Karjalassa on yli 330 alle 40-vuotiasta kakkostyypin diabetespotilasta, joiden pitkän aikavälin ennuste on haastava.

Yksi suurimmista digipolkujen hyödyistä on helppo yhteys omaan hoitotiimiin. Myös digitaalisessa diabetesvalmennuksessa on käytössä oma viestikanava, jonka kautta potilas voi olla matalalla kynnyksellä yhteydessä ammattilaisiin milloin tahansa.

Viesti ohjautuu suoraan potilaan omalle hoitotiimille, mikä parantaa hoidon jatkuvuutta. Se on pitkäaikaissairauksien hoidossa erittäin tärkeä tekijä, Nieminen painottaa.

Uudet digitaaliset palvelumuodot helpottavat paitsi potilaita myös ammattilaisia. Työn tekeminen on entistä sujuvampaa ja ammattilaiselle syntyy entistä selvempi kuva potilaan tilanteesta, kun hän voi kulkea potilaan rinnalla pitkään. Digitaalinen valmennus ei korvaa kasvokkaisia käyntejä, mutta täydentää niitä.

Miten pääsee mukaan?

Sydänterveyden digipolulle ja digitaaliseen diabetesvalmennukseen voi päästä mukaan ottamalla yhteyttä johonkin sote-keskukseen. Kätevin tapa kertoa kiinnostuksesta on lähettää kiireetön viesti sote-keskukseen digitaalisten palvelujen kautta. Yhteyttä voi ottaa myös soittamalla tai ottamalla asian esille vastaanottokäynnin yhteydessä. Ammattilainen tarkistaa sisäänottokriteerit ja välittää yhteydenoton hoitotiimille. Tavoitteena on, että potilaaseen otetaan yhteyttä kahden viikon kuluessa.

Tällä voi oikeasti vaikuttaa omaan tulevaisuuteen, summaa Lasse Nieminen.

Lopuksi hän haluaa rohkaista jokaista, joka epäröi lähteä mukaan.

Digipolussa ja valmennuksessa saa pitkäkestoista tukea sairauden hoitoon ja matalan kynnyksen yhteydenottokanavan omaan hoitotiimiin. Omien elintapojen jatkuva kehittäminen, vaikka pieni askel kerrallaan, on sekä diabeteksen että sydänsairauksien hoidon kivijalka. Sitkeys palkitaan, koska elintapojen kohentaminen parantaa ennustetta, auttaa jaksamaan ja nämä kaikki lisäävät potilaan hyvinvointia arjessa.

Hyvinvointialueen digitaalisten palvelujen kehittämistä on rahoitettu Suomen kestävän kasvun ohjelmasta (RRP-hanke). Hyvinvointia ja kestäviä sosiaali- ja terveydenhuollon palveluja –hanke on EU-rahoitteinen (Next Generation EU) ohjelmakokonaisuus. Sydänterveyden digipolkuun ja digitaaliseen diabetesvalmennukseen liittyvä lisenssi on hankittu ja niihin liittyvää asiantuntijatyötä on tehty hankerahoituksella.

Siun sotessa nähdään elintapaohjauksen ja hoidon jatkuvuuden erittäin tärkeänä.

Sydänterveyden digipolku ja digitaalinen diabetesvalmennus ovat erinomaisia esimerkkejä siitä, miten digitaaliset palvelut tarjoavat uusia mahdollisuuksia tarjota hyvinvointialueen asukkaille uusia keinoja saada pitkäkestoista hoitoa. Olemme sitoutuneita tarjoamaan näitä palveluja myös tulevaisuudessa, kertoo vastaanottopalvelujen palvelujohtaja Mikael Ripatti.

Tällä voi oikeasti vaikuttaa omaan
tulevaisuuteen.

Tekijät

Kuva: Antti Pitkäjärvi
Teksti: Soile Asikainen

Lisää tiedotteita

Katso kaikki artikkelit