Arjen iloa ja työn imua Kaislakadun työ- ja päivätoimintayksikössä – ”Kyllä töiden teko on mukavaa täällä”

Pohjois-Karjalan hyvinvointialueen – Siun soten Kaislakadun työ- ja päivätoimintayksikön arki on lähtenyt käyntiin mukavasti. Joensuun alueen kolme työ- ja päivätoimintayksikköä muuttivat elokuun alussa saman katon alle Kaislakadulle.

Kaislakadulla toimii tällä hetkellä Joensuun Kauppakadun, Utran ja Rantakylän työ- ja päivätoimintayksiköt. Eri sisältöihin ja tekemiseen painottuneita ryhmiä on saman katon alla nyt kymmenen. Muutos on ollut suuri, mutta onnistunut.

Kolmen yksikön yhdistyessä asiakasmäärä on tietysti kasvanut. On kiva, että ympärillä on kuhinaa. Muutto ehdottomasti kannatti. Täällä on toimivammat tilat. Myös asiakkailla on ollut paljon tuttuja eri toimintayksiköistä. Täällä he pääsevät viettämään yhteistä aikaa ja tutustumaan toinen toiseensa yhä paremmin, ohjaaja Ossi Kalliomäki iloitsee.

Olen itsekin päässyt tutustumaan kollegoihin myös muista yksiköistä. Jokaisella työntekijällä on omat vahvuudet, joten pystymme tarjoamaan myös asiakkaille monipuolisempia päivätoimintasisältöjä, Kalliomäki kertoo.

Uudessa yksikössä on myös paljon hyötyjä toiminnan sujuvuuden kannalta.

Kun kaikki kolme yksikköä on saman katon alla, on myös poissaolotilanteita helpompi paikata, Kalliomäki pohtii.

Kaverit, ruoka ja retket ovat parasta työ- ja päivätoiminnassa

Mikko Hänninen, Niilo Puumalainen ja Ville Korhonen ovat siirtyneet Kaislakadun yksikköön Kauppakadun työ- ja päivätoiminnasta.

Ihan hyvinhän se arki on käynnistynyt, Hänninen pohtii.

Erilaista on, mutta kivat uudet tilat. Paremmat kuin vanhat. Kyllä töiden teko on mukavaa täällä, Puumalainen jatkaa.

Ja kaupunkiretket ovat mukavia. Täällä on myös kivoja kavereita. Olen tutustunut uusiin ihmisiin. Tauoilla on kiva nähdä kavereita. Myös ohjaajat ovat mukavia, Korhonen kertoo.

Yhdestä asiasta kolmikko on hyvin samaa mieltä. Kaikkien mielestä ruoka uudessa yksikössä on erityisen hyvää. Yksikön ruokailut toteutetaan Itä-Suomen koulun kanssa samoissa ruokailutiloissa porrastetusti.

Kyllä varmaan makaronilaatikko ja tortillat ovat omia suosikkeja, Korhonen miettii.

Pinja Mustonen puolestaan kävi aiemmin päivätoiminnassa Utrassa. Hänen mielipidettään kysyttäessä uusista tiloista, hän näyttää peukkua. Erityisesti Mustonen on pitänyt lähiseudun ulkoilumaastoista, mitkä mahdollistavat ryhmälle hyvät retkeilypuitteet.

Kaislakadun asiakkaat ovat pitäneet erityisesti uuden yksikön ruoasta. Kuva: Siun sote / Antti Pitkäjärvi.

Uudet työtilat ja -ympäristöt on koettu erityisen mieluisiksi

Kaislakadun työ- ja päivätoimintayksikössä on myös tila, jossa tehdään erilaisia alihankintatöitä. Alihankintatöitä tekevä ryhmä, eli pajalaiset, kuvailevat työtehtävien teon käynnistyneen hyvin uudessa yksikössä. Asiakkaat kehuvat erityisesti ryhmän omaa työtilaa hyväksi työympäristöksi.

Ryhmämme asiakkaat tekevät alihankintatyönä muoviteollisuuden työtehtäviä. Kaislakadun tiloihin saimme yksikkömme pajalaisille erillisen alihankitatyötilan, jossa voimme rauhassa puuhata työtehtäviämme, ohjaaja Jari Laitinen kertoo.

Aamupäivisin puuhastelemme työtehtäviämme ja iltapäivisin osallistutaan muihin ryhmätoimintointoihin. Muun muassa urheilutapahtumat, karaoke, pelailu ja retket ovat asiakkaiden mieleen, Laitinen jatkaa.

Asiakkaat ovat sopeutuneet uuteen ympäristöön hyvin ja iloitsevat uusista kavereista. Monelle sama tuttu arki jatkui, vaikka tilat ovatkin uudet.

Asiakkailla ei ollut juurikaan käynnistymisvaikeuksia uusissa tiloissa. Meidän työntekijöiden tavoitteena olikin turvata asiakkaille mahdollisimman tuttu ja turvallinen arki, jossa asiakkaat pääsevät mahdollisimman nopeasti tuttuihin päiväaskareihin kiinni. Asiakkailla on jo yhteiset jutut, vaikka ovatkin tulleet tämän katon alle eri yksiköistä. Täällä läppä lentää ja nauru soi, Laitinen iloitsee.

Pajalaiset kuvailevat työtehtävien teon käynnistyneen hyvin uudessa yksikössä.

Työn tohina on käynnissä myös ulkona. Yksi ryhmä työskentelee pihahommien parissa. Työn imu on niin suuri, ettei ryhmä malttaisi lopettaa tehtäviään ja pitää taukoa ohjaajan kannustuksesta huolimatta.

Täällä on paljon kiinteistöjä, jotka tarvitsevat apua pihahommien kanssa. Olemme sopineet eri yritysten kanssa, että tarjoamme ryhmiemme kanssa heille apua. Tämä on molemmille osapuolille hyödyllinen tilanne, ohjaaja Pasi Karhunen kertoo.

Parhaillaan teemme pihanhoidon tehtäviä, kuten leikkaamme pensaita ja haravoimme. Talvella puolestaan voimme tehdä lumihommia, hiekoituksia ja puhdistaa pyörätelineiden edustoja lumesta, Karhunen jatkaa.

Työtehtävät valitaan niin, että asiakkaat pääsevät käyttämään omia vahvuuksiaan ja oppimaan uutta.

Tällainen ryhmätoiminta on täällä ihan uutta. Asiakkaat ovat tykänneet valtavasti ja toimintapäivät sujuvat paremmin kuin aiemmin. Ulkotöissä asiakkaat pääsevät loistamaan ja voivat kanavoida energiansa oikein. Ulkotöissä on myös se hyöty, että ne auttavat pysymään fyysisesti hyvässä kunnossa, Karhunen pohtii.

Meillä on täällä vahva yhdessä tekemisen riemu. On mielekästä puuhaa ja hyvin ryhmäytynyt porukka toteuttamassa työtehtäviä. Innostus roihahtaa heti aamusta, kun saa vetää työvaatteet niskaan, Karhunen iloitsee.

Asiakkaat pääsevät käyttämään omia vahvuuksiaan ulkotöissä. Kuva: Siun sote / Antti Pitkäjärvi.

Lisää artikkeleita

Katso kaikki artikkelit